Sajtóközlemény

**Zsidó színházi specializációt indít a Színház- és Filmművészeti Egyetem**

Budapest, 2024. november 7. **– A Színház- és Filmművészeti Egyetem (SZFE) a 2025/2026-os tanévben zsidó színházi specializációt indít az osztatlan színművész szakos képzésén belül.**  **Az ötéves képzés az Egységes Magyarországi Izraelita Hitközség (EMIH) kezdeményezésére, a Milton Friedman Egyetemmel együttműködésben, hazai és nemzetközi szaktekintélyek közreműködésével valósul meg.**

Az új specializáció az EMIH kezdeményezésére jön létre azzal a céllal, hogy a Baross utcai **Firgun Házban – a tervek szerint 2025-ben – nyíló zsidó színház** számára olyan szakképzett színművészeket képezzenek, akik nemcsak a zsidó kultúrát és színházi hagyományokat ismerik behatóan, de héber és jiddis zsargon nyelvismerettel is rendelkeznek. A program különlegessége, hogy **héber nyelvtudástól és vallási hovatartozástól függetlenül** jelentkezhetnek rá az érdeklődők. A héber nyelv, valamint a zsidó kultúra oktatását a Milton Friedman Egyetem az alapoktól biztosítja.

*"A fenntartó alapítványunk örömmel fogadta az EMIH megkeresését, hiszen a színházművészet gazdagodik akkor, amikor kisebbségi és többségi kultúrák együtt dolgoznak a színpadon. Az SZFE szívesen vesz részt ebben a kezdeményezésben és hisszük, hogy termékeny együttműködés veszi kezdetét a két hazai és a kiválasztott izraeli egyetem között a budapesti játszóhely működésének megalapozása érdekében*” – nyilatkozta prof. dr. Sepsi Enikő, az SZFE rektora.

**Az osztályvezetők** kivételes szakmai háttérrel rendelkező szakemberek: **Maia Morgenstern**, a bukaresti zsidó színház igazgatója, nemzetközileg elismert román színművész (a specializáció felelőse is), valamint **Réczei Tamás** színházrendező, dramaturg, a Firgun Zsidó Kulturális Alapítvány elnöke. Maia Morgenstern többek között olyan jelentős nemzetközi produkciókban szerepelt, mint Mel Gibson A *passió*ja, valamint számos magyar filmben is feltűnt, például Mészáros Márta *A hetedik szoba* és Szász János a *Witman fiúk* című alkotásaiban. Az oktatásban mentori szerepet kap **Szinetár Miklós** rendező is.

A zsidó színházi specializáció **három ismeretköri elemből épül fel**: az első pillér a zsidó színházművészet elméleti képzése, amely magában foglalja a színháztörténetet, az előadás- és műelemzést, valamint a zsidó drámák tanulmányozását, a második alappillér a héber nyelv oktatása, míg a harmadik elem a gyakorlati képzés, amely során a hallgatók héber nyelvű színészmesterséget tanulnak a 7-10. félévben, a magyar nyelvű színészképzést követően.

A program szerves részét képezi a **nemzetközi tapasztalatszerzés**: a hallgatóknak a 6-7. félévben egy izraeli egyetem színművészképzésébe lesz lehetőségük becsatlakozni, ahol eredeti nyelvi környezetben mélyíthetik el a tudásukat. Ez a mobilitási program nemcsak az egyetem többi specializációjának nemzetközi gyakorlatához illeszkedik, de felkészíti a hallgatókat a Firgun Ház által tervezett izraeli vendégszereplésekre is, biztosítva számukra, hogy megszerzett tudásukat később nemzetközi színházi közegben is kamatoztathassák.

\*\*\*

Háttérinformáció:

A **Színház- és Filmművészet Egyetem** Magyarország egyetlen olyan egyetemi besorolású felsőoktatási intézménye, amely kizárólag a színház, a film és a televízió leendő alkotóművészeinek nyújt egyetemi diplomát. Az intézmény története 1865-ig nyúlik vissza, ezzel Európa egyik legrégebbi intézménye a művészeti területen. Három intézetben készítik fel a hallgatókat a színházi és mozgóképi kultúra ismereteinek elsajátítására, alkalmazására: Zsigmond Vilmos Mozgóképművészeti Intézet, Sinkovits Imre Színházművészeti Intézet, Németh Antal Drámaelméleti Intézet. Szakkollégiumát 2022-ben alapította és saját Doktori Iskolája is van. Az egyetemről és a képzésekről bővebb információt talál itt: szfe.hu.

A **Milton Friedman Egyetem** az ország egyik legdinamikusabban fejlődő felsőoktatási intézménye, amely elsősorban gazdaságtudományi, valamint bölcsészettudományi és társadalomtudományi képzéseket kínál. Fenntartója 2017 októbere óta az EMIH-Magyar Zsidó Szövetség. Az egyetemen önállóan működő Hittudományi tanszék – Ashkenazium Tanszék egyedülálló hazánkban. A tanszék az Egyetem hittudományi képzéseit biztosítja a Jesiva zsidó tanulmányok alapképzési szak és az Európai zsidó tanulmányok mesterképzési szak révén. Az Intézet vezetője Michael Chiegel professzor. Az Ashkenazium Tanszék révén kiegészítő kurzusokra is lehetőség nyílik a zsidó oktatás, a zsidó kultúra, társadalom és politika minden területén. A színészhallgatók is részesülni fognak a kulturális képzés ismereteiből.

További információ és kapcsolat:

|  |  |
| --- | --- |
| A képen szöveg, Betűtípus, fehér, Grafika látható  Automatikusan generált leírás | **SIMON****IZABELLA** |
|  Kommunikációs és Marketingigazgatóság | Igazgató |
|  1117 Budapest, Gábor Dénes utca 4. Infopark, C épület | +36 30 087 7282simon.izabella@szfe.hu[szfe.hu](http://www.szfe.hu/) |